LV Eiropas Savienības Oficiālais Vēstnesis C 43/6

KOMISIJAS ĪSTENOŠANAS LĒMUMS

(2014. gada 12. februāris),

ar ko pagarina periodu, kurā piešķir finansējumu īpašiem ārkārtas pasākumiem, lai aizsargātu Savienību no trakumsērgas

2014/C 43/09

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 8. panta 2. punktu,

tā kā:

(1) Padomes Lēmumā 2009/470/EK ir paredzēts, ka gadījumos, kad dalībvalsti tieši apdraud trešās valsts teritorijā izcēlusies vai attīstījusies kāda no minētā lēmuma pielikumā uzskaitītajām slimībām, var pieņemt jebkādus situācijai piemērotus pasākumus, tostarp piešķirt Savienības finansiālo ieguldījumu to pasākumu īstenošanai, kurus uzskata par īpaši nepieciešamiem veikto darbību sekmīga iznākuma nodrošināšanai.

(2) Ar Komisijas 2009. gada 29. jūlija Lēmumu 2009/582/EK par īpašo ārkārtas pasākumu finansējumu, lai aizsargātu Kopienu no trakumsērgas (2), un ar Komisijas 2011. gada 25. februāra Lēmumu 2011/C 64/05, ar ko pagarina periodu, kurā piešķir finansējumu īpašiem ārkārtas pasākumiem, lai aizsargātu Savienību no trakumsērgas (3), tika apstiprināta trakumsērgas izskaušanas plāna finansēšana Krievijas Kaļiņingradas apgabala teritorijā.

(3) Trakumsērga ir dzīvnieku slimība, ar ko galvenokārt slimo savvaļas un mājas gaļēdāji un kas nopietni apdraud sabiedrības veselību un ir uzskaitīta Lēmuma 2009/470/EK pielikumā.

(4) Kaļiņingradas apgabala teritorija, kas ir Krievijas teritorijas daļa, kuru ieskauj ES teritorija, atrodas uz robežas ar dalībvalstīm, kas ir spējušas izskaust trakumsērgu lielākajā daļā savas teritorijas. Lai novērstu turpmāku Kaļiņingradas apgabalam kaimiņos esošo dalībvalstu atkārtotu inficēšanu un lai izskaustu šo slimību arī minētajā apgabalā, bija vajadzīgi īpaši pasākumi.

(5) Ņemot vērā Kaļiņingradas apgabala teritorijas relatīvo lielumu, ir lietderīgāk un rentablāk atbalstīt centienus izskaust trakumsērgu minētajā apgabalā, nevis ieviest tādu vakcinācijas buferzonu kaimiņos esošo dalībvalstu teritorijā, kura būtu jānodrošina pastāvīgi.

(6) Iepriekš minētā plāna īstenošanas rezultātā Kaļiņingradas apgabalā, kā arī blakus esošajā Lietuvas un Polijas teritorijā 2013. gadā nav konstatēts neviens trakumsērgas gadījums.

(7) Lai nodrošinātu, ka trakumsērga šajā teritorijā ir izskausta, ir jāturpina orālās vakcinācijas darbību īstenošana divreiz gadā bez pārtraukuma vismaz divus gadus pēc pēdējā saslimšanas gadījuma atklāšanas.

(8) Šobrīd Savienības finansētā 36 mēnešu plāna darbība beidzas 2014. gada 31. maijā.

(9) Lai saglabātu rezultātus, kas ar Savienības līdzfinansējumu gūti pēdējo gadu laikā un lai nodrošinātu, ka tiek sasniegts mērķis par trakumsērgas izskaušanu Kaļiņingradas apgabalā, un novērstu tās atkārtotu ieviešanos blakus esošajā Savienības teritorijā, periodu, kurā trakumsērgas izskaušanas darbībām Kaļiņingradas apgabalā sniedz finansiālu atbalstu, ir jāpagarina par papildu 24 mēnešiem.

(10) Krievija 2013. gada 13. janvārī ir iesniegusi Komisijai plānu trakumsērgas izskaušanai Kaļiņingradas apgabalā periodā no 2014. gada jūnija līdz 2016. gada maijam, un minētais plāns tika atzīts par par pieņemamu attiecībā uz mērķi aizsargāt Savienību pret trakumsērgu. Minētajā plānā paredzētie pasākumi ir svarīgi Savienības interešu aizsardzībai, un tādējādi ir atbilstīgi, ka Savienība līdzfinansē konkrētus pasākumus. Tādēļ šā plāna īstenošanai 2014. gadā ir jāpiešķir Savienības finansiālais ieguldījums.

(11) Saskaņā ar 84. pantu Eiropas Parlamenta un Padomes 2012. gada 25. oktobra Regulā (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu un saskaņā ar 94. pantu Komisijas 2012. gada 29. oktobra Deleģētajā regulā (ES) Nr. 1268/2012 par Regulas (ES, Euratom) Nr. 966/2012 piemērošanas noteikumiem pirms izdevumu saistību uzņemšanās no Savienības budžeta institūcija vai iestādes, kurām institūcijas deleģējušas šīs pilnvaras, pieņem finansēšanas lēmumu, izvirzot svarīgākos tās darbības elementus, kas saistīta ar izdevumiem.

(12) Turklāt Komisijas Lēmums 2011/C 64/05 zaudēs spēku, un tas būtu jāatceļ.

(13) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

1. Ar šo apstiprina Krievijas iesniegto trakumsērgas izskaušanas plānu Kaļiņingradas apgabalā (“plāns”) periodā no 2014. gada 1. jūnija līdz 2016. gada 31. maijam.

2. Saskaņā ar šo lēmumu veic pasākumus, kas ir daļa no darbībām, kuras ir paredzētas 1. punktā minētajā plānā:

— trakumsērgas vakcīnas ēsmu iegāde savvaļas gaļēdāju imunizācijai,

— iepriekš minētajā punktā norādīto vakcīnas ēsmu izplatīšana Kaļiņingradas apgabala teritorijā.

2. pants

Savienības ieguldījuma maksimālais apjoms ir EUR 1 100 000, ko finansē no budžeta pozīcijas 17 04 04 Savienības vispārējā budžetā 2014. gadam.

3. pants

1. Ar šo ir atļauts piešķirt atsevišķu dotāciju Krievijas Kaļiņingradas apgabala Valsts veterinārā dienesta Reģionālajam dzīvnieku slimību apkarošanas centram (Государственное учреждение ветеринарии Калининградской области „Областная станция по борьбе с болезнями животных“).

2. Pasākumi, kas minēti 1. panta 2. punktā, var tikt finansēti līdz pat 100 % no atbilstošajām attaisnotajām izmaksām, ja daļu no kopējām darbības izmaksām sedz ar Krievijas Kaļiņingradas apgabala Valsts veterinārā dienesta Reģionālā dzīvnieku slimību apkarošanas centra līdzekļiem (Государственное учреждение ветеринарии Калининградской области „Областная станция по борьбе с болезнями животных“) vai līdzekļiem no citiem avotiem, kas nav Savienības ieguldījums.

3. Maksimālā summa, ko var atlīdzināt par 1. panta 2. punktā minētajiem pasākumiem, vidēji nepārsniedz EUR 0,95 par vakcīnas ēsmu, kas ir iegādāta un izplatīta.

4. pants

Sīki izstrādātus nosacījumus par tehnisko īstenošanu un finansēšanu izklāsta dotācijas nolīgumā, ko paraksta Komisija un dotācijas saņēmējs.

5. pants

Šis lēmums ir uzskatāms par finansēšanas lēmumu Finanšu regulas 84. panta nozīmē.

6. pants

Komisijas Lēmumu 2011/C 64/05 atceļ no 2014. gada 31. decembra.

Briselē, 2014. gada 12. februārī Komisijas vārdā – Komisijas loceklis Tonio BORG

(1) OV L 155, 18.6.2009., 30. lpp.

(2) OV L 198, 30.7.2009., 85. lpp.

(3) OV C 64, 1.3.2011., 7. lpp.